CELEX: 32020D0280
Language: da
Date: 2020-02-20 00:00:00
Title: Kommissionens gennemførelsesafgørelse (EU) 2020/280 af 20. februar 2020 om forlængelse af skærpet overvågning over for Grækenland (meddelt under nummer C(2020) 901) (Kun den græske udgave er autentisk)

28.2.2020   
               
               
                  DA
               
               
                  Den Europæiske Unions Tidende
               
               
                  L 59/9
               
            
         KOMMISSIONENS GENNEMFØRELSESAFGØRELSE (EU) 2020/280
         af 20. februar 2020
         om forlængelse af skærpet overvågning over for Grækenland
         
            
               (meddelt under nummer C(2020) 901)
            
         
         (Kun den græske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet (1), særlig artikel 2, stk. 1, og
         ud fra følgende betragtninger:
         
                     (1)
                  
                  
                     Efter at der fra den 20. august 2018 ikke længere blev ydet finansiel bistand inden for rammerne af den europæiske stabilitetsmekanisme, blev der ved Kommissionens gennemførelsesafgørelse (EU) 2018/1192 (2) indledt skærpet overvågning over for Grækenland i et tidsrum på seks måneder fra 21. august 2018. Den skærpede overvågning blev efterfølgende forlænget to gange (3), hver gang med yderligere seks måneder, sidste gang fra den 21. august 2019.
                  
               
                     (2)
                  
                  
                     Siden 2010 har Grækenland modtaget betydelige beløb i finansiel bistand, hvilket har medført, at Grækenlands udestående gæld til medlemsstaterne i euroområdet, den europæiske finansielle stabilitetsfacilitet og den europæiske stabilitetsmekanisme beløber sig til 243 700 mio. EUR. Grækenland har modtaget finansiel bistand på lempelige vilkår fra sine europæiske partnere, og der er blevet truffet yderligere foranstaltninger for at gøre gældssituationen mere holdbar i 2012 og igen i 2017 inden for rammerne af den europæiske stabilitetsmekanisme. Den 22. juni 2018 nåede Eurogruppen til politisk enighed om at iværksætte yderligere foranstaltninger for at sikre en holdbar gældssituation. Foranstaltningerne omfatter en forlængelse af de vægtede gennemsnitlige løbetider med yderligere 10 år, en udsættelse af rente- og afdragsbetalinger med yderligere 10 år samt iværksættelsen af andre gældsrelaterede foranstaltninger. Eurogruppen kan hvert halve år indgå aftale om to yderligere foranstaltninger (afskaffelse af den forøgelse af rentemarginalen, som er knyttet til tranchen for gældstilbagekøb inden for rammerne af den europæiske finansielle stabilitetsfacilitet fra 2018, og genindførelse af overførslen af de beløb, der svarer til euroområdets nationale centralbankers udbytte fra de græske statsobligationer, der holdes i henhold til aftalen om finansielle nettoaktiver og programmet vedrørende værdipapirmarkeder) på grundlag af positive indberetninger i forbindelse med den skærpede overvågning af, at Grækenland efterkommer sine politiktilsagn efter programgennemførelsen. I den forbindelse blev frigivelsen af den første og anden tranche af politikafhængige gældsrelaterede foranstaltninger gennemført efter aftale med Eurogruppen i henholdsvis april og december 2019.
                  
               
                     (3)
                  
                  
                     Grækenland har afgivet tilsagn i Eurogruppen om at fortsætte og gennemføre alle de centrale reformer, der er vedtaget som led i stabilitetsstøtteprogrammet inden for rammerne af den europæiske stabilitetsmekanisme (»programmet«), og sikre, at målene for de vigtige reformer, der er vedtaget inden for rammerne af dette program og dets forgængere, forfølges. Grækenland har desuden givet tilsagn om at iværksætte særlige foranstaltninger inden for budgetpolitik samt finans-/strukturpolitik, socialforsorg, finansiel stabilitet, arbejds- og produktmarkeder, privatisering og offentlig forvaltning. Disse særlige foranstaltninger, som er anført i et bilag til Eurogruppens erklæring af 22. juni 2018, vil bidrage til, at der tages fat på Grækenlands uforholdsmæssigt store makroøkonomiske ubalancer og kilderne eller potentielle kilder til økonomiske vanskeligheder.
                  
               
                     (4)
                  
                  
                     Den 27. februar 2019 offentliggjorde Kommissionen landerapporten om Grækenland for 2019 (4). Kommissionen konkluderede, at Grækenland befinder sig i en situation med uforholdsmæssigt store makroøkonomiske ubalancer (5) som følge af krisen, selv om landet har formået at genoprette sin budgetbalance og nedbringe underskuddet på de løbende poster betydeligt. Disse ubalancer vedrører den høje offentlige gæld, den negative nettostilling over for udlandet, den store andel af misligholdte lån på bankernes balancer og den stadig høje arbejdsløshed. Disse konklusioner blev yderligere bekræftet i rapporten om varslingsmekanismen, der blev vedtaget af Kommissionen den 17. december 2019 på grundlag af Europa-Parlamentets og Rådets forordning (EU) nr. 1176/2011 (6), hvori Grækenland blev udpeget som en af de medlemsstater, for hvilke der skulle gennemføres en dybdegående undersøgelse i 2020. Rapporten viser navnlig, at Grækenlands offentlige gæld udgjorde 181,2 % af bruttonationalproduktet ved udgangen af 2018, hvilket er det højeste niveau i Unionen. Nettostillingen over for udlandet på – 143,3 % af bruttonationalproduktet i 2018 er fortsat meget høj, selv om den omfatter stor udlandsgæld på meget lempelige vilkår. Derudover er den betydelige mindskelse af underskuddet på de løbende poster fortsat ikke tilstrækkelig til at nedbringe den meget negative nettostilling over for udlandet til et forsvarligt niveau i et tilfredsstillende tempo. Ledigheden er fortsat med at falde fra sit højeste niveau på 27,8 % i 2013, men lå fortsat på 16,6 % i oktober 2019. Langtidsledigheden (12,1 % i tredje kvartal af 2019) og ungdomsarbejdsløsheden (35,6 % i oktober 2019) er fortsat meget høje, men er dog også faldet betydeligt i forhold til deres højdepunkter under krisen (langtidsledigheden toppede med 19,9 % i andet kvartal af 2014 og ungdomsarbejdsløsheden med 60,2 % i februar 2013).
                  
               
                     (5)
                  
                  
                     På baggrund af Kommissionens dybdegående undersøgelse i 2019 og Kommissionens vurdering gennemgik Rådet det nationale reformprogram for 2019 og stabilitetsprogrammet for 2019. Rådet henstillede (7), at Grækenland i 2019 og 2020 skulle træffe foranstaltninger med henblik på at opnå en holdbar økonomisk genopretning og rette op på de uforholdsmæssigt store makroøkonomiske ubalancer ved at fortsætte og gennemføre reformer i overensstemmelse med de tilsagn, som landet afgav på mødet i Eurogruppen den 22. juni 2018. Rådet henstillede også til Grækenland at målrette sine investeringstiltag inden for den økonomiske politik mod specifikke prioriterede områder med henblik på at skabe et solidt grundlag for vækst og samtidig mindske regionale forskelle og sikre social inklusion.
                  
               
                     (6)
                  
                  
                     Kommissionen offentliggjorde sin fjerde vurdering som led i den skærpede overvågning af Grækenland (8) den 20. november 2019. Den konkluderede, at Grækenland har taget de nødvendige skridt til at opfylde sine specifikke reformtilsagn med frist i midten af 2019, men at yderligere tiltag vil være afgørende for at fuldføre og om nødvendigt fremskynde reformer. I denne vurdering blev der taget hensyn til den nye regerings bestræbelser i løbet af de foregående måneder for at opfylde tilsagnene under forhold, hvor det søges at fremme en bredere reformdagsorden, og dens vilje til at forberede dem i tæt samarbejde med institutionerne.
                  
               
                     (7)
                  
                  
                     Myndighederne er ved at indhente forsinkelsen med reformerne i den finansielle sektor, men planerne skal præciseres yderligere. De græske bankers likviditetssituation er blevet yderligere forbedret, og der er tegn på, at bankernes markedsadgang gradvist er genoprettet, men at risiciene og udfordringerne fortsat er store. Deres kapitalposition er fortsat tilstrækkelig, men kan på kort sigt blive udsat for et stort pres, f.eks. på grund af den gradvise udfasning af midlertidige tilsynsmæssige ordninger. Bankerne skal stadig håndtere en stor beholdning af misligholdte lån; selv om beholdningen gradvist er blevet nedbragt fra sit højeste niveau på 107,2 mia. EUR i marts 2016, var den i slutningen af september 2019 fortsat meget stor, idet den udgjorde 71,2 mia. EUR eller 42,1 % af de samlede balanceførte bruttoeksponeringer for forbrugerlån. Den nyligt vedtagne Hercules-ordning til beskyttelse af aktiver vil, når den er indført, sigte mod at lette en betydelig fremskyndelse af de nuværende strategier for nedbringelse af misligholdte lån i banksektoren. Af andre udfordringer kan nævnes den skrøbelige rentabilitet i den nuværende situation med lave renteniveauer og den stærke forbindelse mellem banker og stat, bl.a. via den store andel af udskudte skattegodtgørelser i bankernes kapital. Den forbedrede likviditetssituation hos de græske banker og den øgede tillid hos indskyderne førte til en fuldstændig ophævelse af kontrollen med kapitalbevægelser pr. 1. september 2019.
                  
               
                     (8)
                  
                  
                     Uanset de seneste års fremskridt står Grækenland stadig over for store udfordringer med hensyn til erhvervsklimaet og retssystemet. Selv om der er gjort fremskridt med hensyn til f.eks. at mindske den tid, det tager at registrere en virksomhed, og styrke beskyttelsen af minoritetsinvestorer, halter Grækenland stadig langt bag efter de bedst rangerede på adskillige områder, der er omfattet af de strukturelle elementer af de vigtigste komparative indikatorer (f.eks. det tidsrum, det tager at træffe en retsafgørelse, håndhævelse af kontrakter, registrering af ejendom, insolvensbehandling m.m.).
                  
               
                     (9)
                  
                  
                     Efter at Grækenland i 2010 blev afskåret fra at optage lån på de finansielle markeder, er landet atter begyndt at få adgang til markedet gennem udstedelsen af statsobligationer pr. juli 2017. Renten på græske statsobligationer begyndte langsomt at falde efter den vellykkede afslutning af ESM-programmet i 2018 og faldt igen betydeligt i anden halvdel af 2019, hvor den nåede et rekordlavt niveau på 1,4 % for 10-årige obligationer i december 2019 mod 4,3 % året før. Grækenlands lånevilkår er ikke desto mindre fortsat usikre som følge af eksterne økonomiske risici og indenlandske sårbarheder. Grækenland har også nydt godt af at være blevet opgraderet af kreditvurderingsbureauer, men ligger fortsat under »investment grade«.
                  
               
                     (10)
                  
                  
                     I lyset af ovenstående konkluderer Kommissionen, at betingelserne for at begrunde indførelsen af skærpet overvågning i henhold til artikel 2 i forordning (EU) nr. 472/2013 fortsat er til stede. Navnlig er Grækenlands finansielle stabilitet fortsat udsat for risici, som, hvis de skulle materialisere sig, kan få yderst negative afsmittende virkninger på andre medlemsstater i euroområdet. Skulle der opstå sådanne afsmittende virkninger, kunne dette ske indirekte ved at påvirke investortilliden og dermed omkostningerne ved refinansiering for banker og stater i andre medlemsstater i euroområdet.
                  
               
                     (11)
                  
                  
                     Derfor er det nødvendigt, at Grækenland på mellemlang sigt fortsat iværksætter foranstaltninger for at håndtere årsagerne eller de potentielle årsager til vanskelighederne og gennemfører strukturreformer til støtte for en solid og holdbar økonomisk genopretning med henblik på at lette følgevirkningerne af en række forhold. Disse omfatter det alvorlige og langvarige tilbageslag under krisen, størrelsen af Grækenlands gældsbyrde, sårbarhederne i landets finanssektor, de fortsat relativt nære bånd mellem finanssektoren og Grækenlands offentlige finanser (herunder statsejerskab), risikoen for, at alvorlige spændinger i en af disse sektorer spreder sig til andre medlemsstater, samt euromedlemsstaternes eksponering over for den græske stat.
                  
               
                     (12)
                  
                  
                     For at imødegå de tilbageværende risici og overvåge opfyldelsen af de tilsagn, der er afgivet med henblik herpå, forekommer det nødvendigt og hensigtsmæssigt at forlænge den skærpede overvågning af Grækenland i henhold til artikel 2, stk. 1, i forordning (EU) nr. 472/2013.
                  
               
                     (13)
                  
                  
                     Grækenland har haft mulighed for at udtale sig om Kommissionens vurdering via et brev, der blev sendt den 22. januar 2020. Grækenland var i sit svar af 27. januar 2020 i det store og hele enig i Kommissionens vurdering af de økonomiske udfordringer, som landet står over for, og som ligger til grund for beslutningen om at forlænge den skærpede overvågning.
                  
               
                     (14)
                  
                  
                     Grækenland vil inden for rammerne af støtteprogrammet for strukturreformer (jf. Europa-Parlamentets og Rådets forordning (EU) 2017/825 (9)) fortsat modtage teknisk bistand til tilrettelæggelse og gennemførelse af reformer, herunder med det formål at fortsætte og gennemføre centrale reformer i overensstemmelse med de politiske tilsagn, der overvåges som led i den skærpede overvågning.
                  
               
                     (15)
                  
                  
                     Kommissionen vil i forbindelse med den skærpede overvågning arbejde tæt sammen med den europæiske stabilitetsmekanisme inden for rammerne af det tidlige varslingssystem —
                  
               VEDTAGET DENNE AFGØRELSE:
         
            Artikel 1
            Den skærpede overvågning af Grækenland i medfør af artikel 2, stk. 1, i forordning (EU) nr. 472/2013, der blev indledt ved gennemførelsesafgørelse (EU) 2018/1192, forlænges med yderligere seks måneder at regne fra den 21. februar 2020.
         
         
            Artikel 2
            Denne afgørelse er rettet til Den Hellenske Republik.
         
         
            Udfærdiget i Bruxelles, den 20. februar 2020.
            
               
                  På Kommissionens vegne
               
               Paolo GENTILONI
               
                  Medlem af Kommissionen
               
            
         
         
            (1)  EUT L 140 af 27.5.2013, s. 1.
         
            (2)  Kommissionens gennemførelsesafgørelse (EU) 2018/1192 af 11. juli 2018 om indledning af skærpet overvågning over for Grækenland (EUT L 211 af 22.8.2018, s. 1).
         
            (3)  Kommissionens gennemførelsesafgørelse (EU) 2019/338 (EUT L 60 af 28.2.2019, s. 17) og Kommissionens gennemførelsesafgørelse (EU) 2019/1287 (EUT L 202 af 31.7.2019, s. 110).
         
            (4)  SWD(2019) 1007 final.
         
            (5)  COM(2019) 150 final.
         
            (6)  Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (EUT L 306 af 23.11.2011, s. 25).
         
            (7)  Rådets henstilling af 9. juli 2019 om Grækenlands nationale reformprogram for 2019 og med Rådets udtalelse om Grækenlands stabilitetsprogram for 2019.
         
            (8)  Europa-Kommissionen: Enhanced Surveillance Report — Greece, November 2019, Institutional Paper 116, November 2019.
         
            (9)  Europa-Parlamentets og Rådets forordning (EU) 2017/825 af 17. maj 2017 om oprettelse af støtteprogrammet for strukturreformer for perioden 2017-2020 og om ændring af forordning (EU) nr. 1303/2013 og (EU) nr. 1305/2013 (EUT L 129 af 19.5.2017, s. 1).